
Θέμα: Αναγραφή και εκτέλεση εργαστηριακών εξετάσεων 
[bookmark: _GoBack]
Αξιότιμες κυρίες,

Το τελευταίο χρονικό διάστημα λαμβάνουμε συνεχείς αναφορές από εργαστηριακούς ιατρούς ότι σε παραπεμπτικά εξετάσεων που εκδίδονται μέσω του συστήματος ηλεκτρονικής συνταγογράφησης εμφανίζεται αυτόματα, στις εξετάσεις FT3 και FT4, το σχόλιο: «επί παθολογικής TSH».

Το Συντονιστικό Όργανο Φορέων Π.Φ.Υ. εκφράζει την πλήρη συμφωνία του με την επιστολή της Πανελλήνιας Ομοσπονδίας Σωματείων Ιδιωτικής Πρωτοβάθμιας Φροντίδας Υγείας (ΠΟΣΙΠΥ), στην οποία διατυπώνονται σοβαρές ενστάσεις ως προς την ίδια τη διαδικασία και τη σκοπιμότητα της συγκεκριμένης εφαρμογής την οποία σας επισυνάπτουμε.

Θα θέλαμε, παράλληλα, να επισημάνουμε ότι στο παρελθόν έχουν προκύψει αντίστοιχα ζητήματα κατά την εφαρμογή των διαγνωστικών και θεραπευτικών πρωτοκόλλων. Ενδεικτικά αναφέρουμε την περίπτωση της Ομάδας Εργασίας για το θεραπευτικό πρωτόκολλο αντιμετώπισης της υπερλιπιδαιμίας (δυσλιπιδαιμίας) του Υπουργείου Υγείας, όπου προβλέπεται επιστημονικά ότι, κατά την έναρξη θεραπείας, επιτρέπεται εντός τριμήνου η διενέργεια επαναληπτικών εξετάσεων για τη χοληστερίνη και ο έλεγχος ηπατικής λειτουργίας καθώς και άλλων συναφών εξετάσεων. Ωστόσο, η πρόβλεψη αυτή δεν έχει εφαρμοστεί στο σύστημα, με αποτέλεσμα να δημιουργούνται σημαντικές δυσχέρειες στην πραγματοποίηση των αναγκαίων εξετάσεων από τους ασθενείς.

Παρόμοια παραδείγματα έχουν παρατηρηθεί και σε άλλες περιπτώσεις. Για τον λόγο αυτό θεωρούμε απαραίτητο οι επιστημονικές οδηγίες και τα θεραπευτικά και διαγνωστικά πρωτόκολλα που εκπονούνται από τις αρμόδιες επιστημονικές Ομάδες Εργασίας του Υπουργείου Υγείας να εφαρμόζονται πλήρως και με συνέπεια στο σύστημα ηλεκτρονικής συνταγογράφησης, χωρίς την επιβολή οριζόντιων περιορισμών («κόφτες») που δεν συνάδουν με τις τεκμηριωμένες επιστημονικές κατευθυντήριες οδηγίες.

Παρακαλούμε για τις ενέργειές σας προκειμένου να διασφαλιστεί η ορθή εφαρμογή των επιστημονικών οδηγιών και η εύρυθμη λειτουργία του συστήματος προς όφελος των ασθενών και της ιατρικής πρακτικής.

